# Charlton Heston

### A Wikipédiából, a szabad lexikonból.

Charlton Heston az 1963-as, polgári jogokért folytatott washingtoni menetben

Charlton Heston (Illinois, Evanston, 1924. október 4. – ) amerikai filmszínész. Eredeti neve: John Carter. Művésznevét anyja (Lila Charlton) és mostohaapja (Chester Heston) családnevének kombinációjával alkotta. Karrierje az 50-es években kezdett kibontakozni. Elsősorban nagyszabású hollywoodi szuperprodukciók heroikus hőseként írta be nevét a filmtörténetbe, de számos emlékezetes karakteralakítás is fűződik a személyéhez. Többször játszott fia, Fraser Heston rendező filmjeiben.

## [szerkesztés] Élete

### [szerkesztés] A kezdetek

Charlton Heston (balra) James Baldwin író (középen) és Marlon Brando (jobbra) az 1963-as, polgári jogokért folytatott washingtoni menetben

Heston szülei a kisfiú tízéves korában váltak el, s az anya új házasságkötése után a család Chicago elővárosába költözött. Charlton a New Trier High Schoolba nyert felvételt. Részt vett az iskola színjátszó körének munkájában. Kimagasló eredményeinek köszönhetően ösztöndíjat nyert a Northwestern Universityre. Még egyetemistaként belekóstolt a filmkészítésbe: David Bradley 16 mm-es filmjében, az Ibsen-mű alapján készült Peer Gyntben (1941) játszott. 1944-ben a légierő katonája lett, ahol 1947-ig teljesített szolgálatot.

Még 1944-ben, de már katonaként vette nőül egyetemi hallgatótársát, Lydia Marie Clarke-ot. A háború után a pár rövid ideig modellként dolgozott, majd az észak-karolinai Asheville színházát igazgatták: Heston itt lépett először a közönség elé. 1948-ban New Yorkba mentek, ahol a fiatal színész a Broadway-n kapott szerepet az Antonius és Kleopátrában. A színpadi sikernek köszönhetően a televízióban is foglalkoztatni kezdték, a tévés ismertség pedig megnyitotta előtte a filmvilág kapuit is.

### [szerkesztés] A filmsztár

Az 50-es években a televízió térhódítása miatt a filmipar válságba került: a mozik helyett egyre többen az otthon kényelmét, a televíziózást részesítették előnyben. Hollywood nagyszabású, látványos, szélesvásznú filmekkel igyekezett visszacsábítani a közönséget a filmszínházakba. Charlton Heston magas, délceg termete, férfias kisugárzása, s nem utolsósorban színészi kvalitásai miatt e szuperprodukciók ideális hősének bizonyult. A műfaj legendás alakja, Cecil B. DeMille monumentális filmjeiben aratta első mozis sikereit: cirkuszi menedzser volt A földkerekség legnagyobb show-jában (1952), Mózest alakította a Tízparancsolatban (1956). A western világában is hamar megtalálta a helyét, különösen az Idegen a cowboyok közöttben (1958) nyújtott alakítását fogadták kedvezően. A film rendezőjétől, William Wylertől kapta pályafutása legemlékezetesebb szerepét: ő lett a Ben-Hur címszereplője, a számtalan viszontagságot átvészelő, nemes lelkű ifjú, akinek életét a Jézussal és tanításaival való találkozás sorsdöntően befolyásolja. A film 11 Oscar-díja közül az egyiket Heston kapta. Emlékezetes szerepe volt a legendás El Cid megformálása Anthony Mann azonos című szuperprodukciójában, Sophia Loren oldalán.

Befolyását kollégái érdekében is latba vetette: amikor megkapta A gonosz érintése (1958) című film főszerepét, ragaszkodott ahhoz, hogy a producerek a rendezés feladatát is legendás partnerére, Orson Wellesre bízzák, aki híres alkotása, az Aranypolgár (1941) anyagi bukása óta kiesett a filmmogulok kegyeiből. 1965-ben Sam Peckinpah rendező ugyancsak Heston támogatásának köszönhetően ülhetett be a Dundee őrnagy rendezői székébe, noha munkakapcsolatuk nem volt minden feszültségtől mentes.

A 60-as évek emlékezetes Heston-filmjei közé tartozik Nicholas Ray 55 nap Pekingben (1963) című alkotása is, melyben a színész Matt Lewis őrnagyot alakította. Michelangelót formálta meg Carol Reed Agónia és extázis (1965) című sikerfilmjében. A világ legszebb története (1965), a Khartoum – A Nílus városa (1966) és a Hadúr szintén a látványos filmjei sorát gyarapította. Utóbbi produkció rendezője, Franklin J. Schaffner őt kérte fel később óriási sikert aratott sci-fije, A majmok bolygója (1968) főszerepére. Vállalta a folytatást is, noha abban csak kis szerep jutott neki. További sci-fi filmjei: Az Omega ember (1971), Zöld szója (1973). Kitűnő alakítást nyújtott mint Richelieu bíboros Richard Lester világsikerű Dumas-adaptációiban: A három testőr, avagy a királyné gyémántjai (1973), A négy testőr, avagy a Milady bosszúja (1974). Mondani sem kell, hogy a 70-es évek divatos irányzata, a katasztrófafilm reprezentáns darabjaiban is (hős)szerepeket kapott: az újszerű hanghatásokkal készült Földrengés (1974) befejezését azonban az ő kívánságára változtatták meg, mert elege lett a mindent túlélő emberfeletti hősökből. Megfordult Magyarországon is, a Koldus és királyfi (1977) forgatásán: VIII. Henriket alakította a népszerű Mark Twain-regény sokadik filmváltozatában.

Bár a 70-es évek második felére már egyértelműen kiöregedett a szuperhős szerepköréből, aktivitása semmit sem csökkent. A 80-as évektől kezdve ismét gyakran bukkant fel televíziós produkciókban, s szívesen vállalt narrátori feladatokat is. Azért a szuperprodukciók készítői sem felejtkeztek el róla: kicsiny szerepekre hívták olyan filmekbe, mint például a Tombstone – A halott város (1993), a Két tűz között (1994) vagy éppen A majmok bolygója (2001) új változata.

1998-ban a művész prosztatarák miatt kapott kezeléseket. 2002-ben Alzheimer-kórt diagnosztizáltak nála. Állapota az utóbbi időben állítólag egyre több aggodalomra ad okot, bár a hivatalos közlések cáfolják ezeket a pletykákat. Az évek folyamán a színésznek több könyve is megjelent, melyek közül önéletrajza, az In the Arena: An Autobiography (1995) volt a legsikeresebb.

Heston már színészi karrierje fénykorában aktív politikai tevékenységet folytatott, eleinte a demokraták érdekében. Ellenezte a vietnámi háborút, felemelte a szavát a faji megkülönböztetés ellen. McCarthy, később Richard Nixon egyik legszókimondóbb kritikusának bizonyult. Politikai nézetei az évek múlásával egyre inkább a konzervatizmushoz közeledtek. Heves bírálatokban részesült, mert aktívan támogatja az amerikai állampolgárok szabad fegyverviseléshez való jogát.

## [szerkesztés] Érdekességek

- 1966 és 1971 között az (Amerikai) Filmszínészek Szövetségének (Screen Actors Guild) elnöke volt.

- Görögországban a színész nevét Charlton Eastonnak írják, mert a „Heston” görög változatának (χέσ'τον) a görög nyelvben az emberi ürülékkel kapcsolatos mellékjelentése van.

## [szerkesztés] Ismertebb filmjei

- 2003 My Father, Rua Alguem 5555
- 2003 Ben Hur (tévéfilm) (csak hang!)
- 2001 A rend őrzője (The Order)
- 2001 A majmok bolygója (Planet of the Apes) (nincs feltüntetve a stáblistán)
- 2001 Kutyák és macskák (Cats & Dogs) (csak hang!)
- 2001 Félrelépősdi (Town & Country)
- 2000 Végtelen határok (The Outer Limits) (tévésorozat, a Final Appeal című epizódban)
- 1999 Minden héten háború (Any Given Sunday)
- 1999 Gideon
- 1999 Camino de Santiago (tévésorozat)
- 1998 Sworn to Secrecy: Secrets of War (tévésorozat) (mint narrátor)
- 1998 Armageddon (mint narrátor)
- 1997 Herkules (Hercules) (mint narrátor)
- 1996 Hamlet
- 1996 Alaszka (Alaska)
- 1996 The Dark Mist (mint narrátor)
- 1995 Az őrület torkában (In the Mouth of Madness)
- 1995 Bosszúálló angyal (The Avenging Angel) (tévéfilm)
- 1994 Két tűz között (True Lies)
- 1994 SeaQuest DSV – A mélység birodalma (SeaQuest DSV) (tévésorozat, az Abalon című epizódban)
- 1994 Texas (tévéfilm) (mint narrátor)
- 1993 Tombstone – A halott város (Tombstone)
- 1993 Wayne világa 2 (Wayne's World 2)
- 1992 Noel (tévéfilm) (mint narrátor)
- 1992 Ezer hős (Crash Landing: The Rescue of Flight 232) (tévéfilm)
- 1991 Ötös szövetség (The Crucifer of Blood) (tévéfilm)
- 1991 Cults: Saying No Under Pressure (mint narrátor)
- 1990 Botcsinálta angyal (Almost an Angel) (nincs feltüntetve a stáblistán)
- 1990 A kis gyerekrablók (The Little Kidnappers) (tévéfilm)
- 1990 Solar expedíció (Solar Crisis)
- 1990 Kincses sziget (Treasure Island) (tévéfilm)
- 1989 Eredendő bűn (Original Sin) (tévéfilm)
- 1989 Call from Space (csak hang!)
- 1988 Egy ember az örökkévalóságnak (A Man for All Seasons) (tévéfilm)
- 1987 Christmas Night with the Two Ronnies (tévéfilm)
- 1987 The Two Ronnies (tévéfilm, a 1987 Christmas Special című epizódban)
- 1987 Proud Men (tévéfilm)
- 1985–1987 The Colbys (tévésorozat, a Crossroads, a The Dead End, a Bid for Freedom, az And Baby Makes Four, a Deceptions, a The Gala, a The Matchmaker, a The Trial és a The Pact című epizódokban)
- 1985 Dinasztia (Dynasty) (tévésorozat, a The Titans, a The Man és a The Californians című epizódokban)
- 1984 Nairobi ügy (Nairobi Affair) (tévéfilm)
- 1983 Chiefs (tévésorozat)
- 1982 Mother Lode
- 1980 Ébredés (The Awakening)
- 1980 Prémvadászok / Hegyi emberek (The Mountain Men)
- 1978 Mélytengeri vészjelzés (Gray Lady Down)
- 1977 Koldus és királyfi (Crossed Swords)
- 1976 Rémület a stadionban (Two-Minute Warning)
- 1976 A midway-i csata (Midway)
- 1976 The Last Hard Men
- 1975 The Fun of Your Life (mint narrátor)
- 1974 A négy testőr, avagy a Milady bosszúja (The Four Musketeers)
- 1974 Földrengés (Earthquake)
- 1974 Repülőtér ’75 (Airport 1975)
- 1973 A három testőr, avagy a királyné gyémántjai (The Three Musketeers)
- 1973 Zöld szója (Soylent Green)
- 1972 A vadon szava (Call of the Wild)
- 1972 Eltérítve (Skyjacked)
- 1972 The Special London Bridge Special
- 1972 Antonius és Kleopátra (Antony and Cleopatra)
- 1971 Az Omega ember (The Omega Man)
- 1970 A szigetek ura (The Hawaiians)
- 1970 Julius Caesar
- 1970 A majmok bolygója II. / A majmok bolygója alatt (Beneath the Planet of the Apes)
- 1969 Number One
- 1968 A magányos cowboy (Will Penny)
- 1968 A majmok bolygója (Planet of the Apes)
- 1968 Elizabeth the Queen (tévéfilm)
- 1968 Ellenpont (Counterpoint)
- 1967 All About People (mint narrátor)
- 1967 A dzsungel könyve (Maugli) (mint narrátor)
- 1966 Khartoum – A Nílus városa (Khartoum)
- 1966 What Is a Boy (tévéfilm)
- 1965 Hadúr (The War Lord)
- 1965 Agónia és extázis (The Agony and the Ecstasy)
- 1965 Dundee őrnagy (Major Dundee)
- 1965 A világ legszebb története (The Greatest Story Ever Told)
- 1963 The Patriots (tévéfilm)
- 1963 55 nap Pekingben (55 Days at Peking)
- 1963 Diamond Head
- 1962 The Pigeon That Took Rome
- 1961 El Cid
- 1961 Alcoa Premiere (tévésorozat, a The Fugitive Eye című epizódban)
- 1959 Ben-Hur
- 1959 A Mary Deare katasztrófája (The Wreck of the Mary Deare)
- 1958 A kalóz (The Buccaneer)
- 1958 Idegen a cowboyok között (The Big Country)
- 1958 A gonosz érintése (Touch of Evil)
- 1958 Playhouse 90 (a Point of No Return és a Forbidden Area című epizódokban)
- 1958 Shirley Temple's Storybook (tévésorozat, a Beauty and the Beast című epizódban)
- 1957 Climax! (tévésorozat, a The Trial of Captain Wirtz című epizódban)
- 1957 Schlitz Playhouse of Stars (tévésorozat, a Switch Station című epizódban)
- 1957 Vadnyugati becsület (Three Violent People)
- 1956 Tízparancsolat (The Ten Commandments)
- 1955 Climax! (tévésorozat, a Bailout at 43,000 Feet című epizódban)
- 1955 General Electric Theater (tévésorozat, a The Seeds of Hate című epizódban)
- 1955 Lucy Gallant
- 1955 Robert Montgomery Presents (tévésorozat, az Along Came Jones című epizódban)
- 1955 The Colgate Comedy Hour (tévésorozat)
- 1955 Benson őrnagy magánháborúja (The Private War of Major Benson)
- 1955 A távoli látóhatár (The Far Horizons)
- 1954 Az inkák titka (Secret of the Incas)
- 1954 Hangyainvázió (The Naked Jungle)
- 1954 Danger (tévésorozat, a Freedom to Get Lost című epizódban)
- 1953 Bad for Each Other
- 1953 Medallion Theatre (tévésorozat, az A Day in Town című epizódban)
- 1953 Az apacsok nyila (Arrowhead)
- 1953 Pony expressz (Pony Express)
- 1953 The President's Lady
- 1953 The Philco Television Playhouse (tévésorozat, az Elegy című epizódban)
- 1952 Robert Montgomery Presents (tévésorozat, a The Closed Door és a Cashel Byron's Profession című epizódokban)
- 1952 Ruby Gentry
- 1952 The Savage
- 1952 Curtain Call (tévésorozat, a The Liar című epizódban)
- 1952 A földkerekség legnagyobb show-ja (The Greatest Show on Earth)
- 1951–1954 Your Show of Shows (tévésorozat)
- 1951 Schlitz Playhouse of Stars (tévésorozat, a One Is a Lonesome Number című epizódban)
- 1951 Lux Video Theatre (tévésorozat, a Route 19 című epizódban)
- 1949–1951 Suspense (tévésorozat)
- 1950 The Philco Television Playhouse (tévésorozat, a Hear My Heart Speak című epizódban)
- 1950 Üvöltő szelek (Wuthering Heights) (tévéfilm)
- 1950 A sötét város (Dark City)
- 1950 Julius Caesar
- 1950 The Clock (tévésorozat, a The Hypnotist című epizódban)
- 1941 Peer Gynt

## [szerkesztés] Fontosabb díjak és jelölések

### [szerkesztés] Oscar-díj

- 1960 díj Ben-Hur, legjobb férfi főszereplő
- 1978 Jean Hersholt humanitárius díj

### [szerkesztés] Golden Globe-díj

- 1957 jelölés Tízparancsolat, legjobb férfi főszereplő – mozifilm, drámai kategória
- 1960 jelölés Ben-Hur, legjobb férfi főszereplő – mozifilm, drámai kategória
- 1962 Henrietta-díj (legnépszerűbb színész)
- 1967 Cecil B. DeMille-díj

### [szerkesztés] Arany Málna-díj

- 2002 díj Kutyák és macskák, Félrelépősdi, A majmok bolygója, legrosszabb férfi epizodista

## [szerkesztés] Külső hivatkozások

- Charlton Heston az Internet Movie Database oldalain
- Angol nyelvű életrajz
- Angol nyelvű rajongói oldal

A lap eredeti címe "http://hu.wikipedia.org../../../c/h/a/Charlton_Heston_4d26.html"

Kategória: Amerikai színészek

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Català
- Dansk
- Deutsch
- Español
- Esperanto
- فارسی
- Français
- Italiano
- Nederlands
- 日本語
- Norsk (bokmål)
- Português
- Svenska